BODOLAND रादाब – बिजनी, 01 जुन : खैफोदा माब्लादि फैना सिलिंखार खालामलाङो बेखौ रावबो मिथिस’नो हाया। जिउआव खैफोद फैनोब्ला जोबोद गोरलै नाथाय बेखौ फाहामनांगौआसो जोबोद गोब्राब। बेनिख्रुय गोब्राबसिन निखाउरि नख’रफोरा। निखाउरि नख’रफोरा खैफोदखौ फैजानो बाजायोब्लाबो खैफोदा अराय निखाउरिजों गोबाना थायो। बेनिनो रोखा बिदिन्थि जादों चिरांनि गंसे निखाउरि नख’राव। चिरां जिल्लानि बिजनी महकुमानि सिङाव थानाय पानबारि बगिदारा गामिनि बिमा गैजायै बिफा सारसिल गयारीनि नैथि फिसाज्ला बिजनी सोलोंसालिमा आरिमु जालिया(BA) 5थि सेमिस्टारनि फरायसा काजु गयारीआ गोबाव समनिफ्रायनो सुगार आरो टिबि बेरामजों नाख्रेब जाना दं। नख’रनि राङारि हालोदा मोजां नङैलाय गोजौ थाखोनि फाहामथाय होनो हायाखै दुखुथिया नख’रा। फरायसानि बिफाया फोरमायनाय बादिब्ला – जि एसे हा, बारि-बागान दंमोन बेखौबो फाननानै फाहामथाय होनो नाजाबायथादोंमोन। थेवबो फाहामथाय होनो हायाखै। दुखुनांथाव बाथ्रादि दुखुथिया नख’रा अनजालु फरायसाखौ फाहामथाय होनो रां दिहुननायनि लामा गैलिया। बेनिखायनो मोजां फाहामथाय लानो रायजो-राजानिफ्राय राङारि अनसुंथाइ मोन्नो लुबैदों दुखुथिया नख’रा। बेबादि खैफोदनि समाव नोंथांनि फेरलेबसे अनसुंथाइया दुखुथिया नख’रनि बेसेबा गिदिर अनसाइनाय जागोन।